khistorydata/jeongjo-sjw-relations huggingface dataset:
정조 6년
司諫尹長烈啓曰。臣於言責之任。豈有堪承之望。而黽勉出肅。祗爲叩謝之計。至登賓筵。庸寓覲光之忱。而守令察訪。同登筵席。奏對進退之際。糢糊做錯之失。豈無其人。而矇未糾正。聖敎由是而截嚴。臺體職玆而壞捐。滿心惶恧。無地可容。臣何敢一刻仍冒於臺次乎。請命遞斥臣職。答曰。勿辭。亦勿退待。
정조 6년
持平李秀夏啓曰。臣見識魯莽。言議鈍拙。本不合於淸朝耳目之任。而一番祗肅。旣出叩謝之計。今日登筵。爲覲耿光之忱。初入臺地。觸事生疎。守令邊將同登筵席者。豈無奏對失措出入顚倒之人。而矇不省覺。一未駁正。致勤誨責之截嚴。至承慨然之下敎。臣之職責壞矣。闇劣極矣。滿心慙恧。無地自容。何敢一刻冒據於臺次乎。請命遞斥臣職。答曰。勿辭。亦勿退待。
정조 6년
持平尹履相疏曰。伏以。臣極陋至愚。百不猶人。才智不足以識務。言議不足以動人。而倖竊科第。獲沾寸祿。外而佐幕。內而郞署。不過筋力奔走而已。殫誠奉公。可幸無罪。而根孤植弱。朝絶攀援。榮途一步。實是夢寐之所不到者。忽於日昨。伏奉柏府新除。臣聞命驚惶。不知所以自措也。竊伏念臺閣之設。有國所重。上以裨補衮闕。下以糾劾官邪。其任重而責大。願何如也。此所以精選愼簡。自古已然。況今聖明御極。化理鼎新。此時此職。尤豈如臣譾劣。所可承當者哉。除命纔降。召牌踵臨。分義是懼。章皇出肅。初登賓筵。獲覲耿光。臣身之榮感大矣。臣心之愧恧深矣。不但爲才望人器之俱不相稱。而竊恐淸朝臺選。未必非自臣而虧壞。不可以諉以已出。因仍蹲據也。明矣。且臣昨於茶時歸路。重得暑感。飮啖全却。委頓床褥。以此病狀。蠢動無期。伏乞聖上。特垂諒察。亟許鐫遞。以安私分。不勝幸甚。臣於祈免之章。不宜贅及他說。而憂憤所激。玆敢附陳焉。嗚呼。人臣罪惡。莫大於亂逆。王者刑政。莫嚴於懲討。而近來懲討。嚴耶不嚴耶。上下相持。徒曠時日。終使劇逆巨魁。生而尙在戴頭之列。死而未施跽斬之典。人心陷溺。彝倫斁晦。言之及此。不覺膽裂而心寒也。噫嘻痛哉。麟謙範能。卽古今無所之逆。而究其本。則鄭妻也。量𨩌後翼。亦覆載難容之賊。而溯其源。則龜柱也。而鋤治之法。只行於諸醜。誅討之典。不及於二凶。尙保首領。安置海島。萬古天下。寧有如許義理哉。國榮之千罪萬惡。德相之四字凶言。逆節彰著。萬戮猶輕。而或臥死牖下。或徑竄闕外。樂純之陰猾。而偃息近郊之間。煥億之妖邪。而尙逭肆市之誅。其可曰國有法乎。惟我殿下。過加涵貸。一向因循。天討不行。輿情愈鬱。識者之憂歎。固已久矣。而隄防日壞。世變層生。湖右之獄案纔勘。海西之凶醜繼起。必欲頭戴巨魁。角勝朝家。有國以來。所未有之變怪也。向使諸賊。早伏王法。明示八方。則豈使此等變怪。復起於湖海之間哉。旣往之失。雖不可追。方來之憂。有未暇言。從古人臣之討國賊除君讎者。莫不腐心裂眦。誓不共戴一天。而近者言官。只傳古紙。看作應文。無一人沬血力爭。必討乃已。誠意未孚於格天。王綱將至於墜地。而今則謄傳之啓。亦在權停。雍容若無事世界。將至於倫常滅而義理晦。國不爲國。人不爲人。此莫非群下不誠之罪。而亦以殿下之聖明。何不念滔天之禍。燎原之災。隱伏於冥冥之中。宜允而不允。當斷而不斷也哉。臣謂合辭諸賊。亟從臺請。明正典刑。以洩神人之憤。斷不可已也。臣頃生財濟民之術。廣詢廟堂之意。有所仰達蒙允。而伏聞向來。聖上特念穀貴艱食之患。命出內司米四千餘石。諸般貢價。亦令預下者。數近三萬餘石。爲都民發倉粟之盛德。孰不欽仰。而第市民財利。奸竇多端。一石之米。只以五緡銅貿去。而及其散賣之時。刁騰於升斗之間。一包價殆至七緡之餘。今此惠澤。未究於都民之仰哺。而反歸於市民之榷利。寧不痛哉。宜令攸司。査出市民。遠地定配。以懲日後焉。近來朝綱解弛。武夫騎妄。決非細憂。日前雩壇親禱之時。屛蓋冒炎。玉體勤勞。凡諸陪扈之列。孰不感歎焦遑。而都監千摠李仁彬。張扇馬上。以遮朝旭。伊時祗迎之臣。觀光之人。莫不目覩駭憤。萬口喧傳。臺疏出後。又不卽自首。厭然掩諱。渠雖無識武夫。若有一分嚴畏之心。豈若是放恣無忌乎。臣謂都監千摠李仁彬。亟令王府。拿問定罪焉。省疏具悉。所陳當留意。市弊事。自有京兆。似必察飭。李仁彬事。大關國綱師律。欲別般重治。爾其勿辭察職。
정조 6년
正言權裕疏曰。伏以。臣猥以庸陋。倖竊科第。材本綿薄。分甘樗散。淸顯一步。夢想不到。而迺者薇垣新命。忽下於騎省持被之日。驚惶震越。靡所容措。噫。臺閣之設。有國所重。上而補衮職。下而規官師。必其風采足以聳動。見識足以辨別。然後方可以居是任而副是責矣。況今旱澇相仍。至尊獨憂於上。懲討不行。輿情久鬱於下。此時此職。尤宜難愼。而乃以如臣譾劣。苟然充擬。淸朝官人之方。恐不當若是。適値賓對。天牌儼臨。揆以義分。固當竭蹶趨承。而反覆思惟。冒膺無路。玆敢略控衷懇。仰瀆宸嚴。伏乞聖慈。特垂鑑諒。亟命鐫改臣新授職名。以重臺選。以安微分。不勝幸甚。臣方乞免之不暇。而若其事關懲討。義重沐浴。有不容泯默者。噫嘻。痛矣。亂臣賊子。何代無之。而豈有如丙丁以來諸逆之窮凶極惡者乎。鄭妻之浮於平蓋。卽是麟謙之根柢。而薄置近地。龜柱之甚於莽操。實爲量𨩌之窩窟。而偃息海島。古今天下。寧有是耶。王章莫伸。亂逆莫懲。乃至於國榮之沮遏大計。德相之闖進凶疏。前後唱喁。爛漫綢繆。此實覆載之所難容。神人之所共憤。而或臥斃牖下。或略施輕典。樂純之三大罪案。煥億之自作倀鬼。醞釀糾結。至陰且憯。而尙此曲貸。不加誅殛。亦可謂國有法乎。由是而千凶萬怪。自湖曁海。乃敢誣世而惑衆。必欲抗天而死黨。人心之梗頑。世道之陷溺。一何至。究厥所由。莫非治逆不嚴之故也。若玆不已。則又不知幾箇覬覦之徒。傍伺接跡而起。生出何樣禍機。思之及此。豈不凜然寒心也哉。伏願殿下。廓揮乾斷。亟允前後三司之請。以洩一國之輿憤焉。事在目下。又有所尾陳者。前掌令鄭德弼。本以卑微。猥玷臺閣。不思報效。橫生濫意。前後居臺。託以禁亂。侵擾閭巷。醜謗狼藉。且挾黠辯。粗習吏文。引誘湖南之愚氓。製給上言之文字。厚徵賂物。看作能事。傳說喧騰。儓隷嗤笑。豈意法從之列。乃有此等之習乎。其爲辱朝廷而壞風俗。極矣。而此在渠。猶屬薄物細故也。向來渠之疏本。雖不得其詳。其所謂輕先二字。專昩堂陛之義分。已極痛駭。而側聞其中。又有議論宮垣之事云。嗚呼。是何言也。恭惟我殿下之宮園儀式。度越百王。寔出於大聖人人倫之至。可謂建天地而不悖。俟百世而不惑也。寢楹之廣制。垣墉之增築。酌情參禮。庸寓不匱之孝思。凡有秉彝之天者。孰不爲之欽仰贊歎。而彼德弼抑何心腸。乃敢肆然容議。有若可已而不已者然耶。卽此一款。尤可見其蔑倫悖義。其所憤惋。寧有極哉。罷職薄勘。不足以正其罪。臣謂前掌令鄭德弼。亟施竄配之典。斷不可已也。前慈山府使南柱老。自叨西邑。專事貪饕。鄙瑣之謗。醜黷之狀。至達京師。指不勝屈。而至於差任錄鄕之際。不問人地之可否。惟視賄賂之多寡。掊克至及於兼邑。唾罵交騰於四隣。聽聞所及。莫不駭惋。果然殿最纔拆。眞贓益彰。我殿下飭勵中外。糾治貪汚者。果何如也。而柱老恣意縱慾。若是無嚴。此而置之下考而止。則爲守令者。將何所懲畏乎。臣謂前府使南柱老。亟令該府。拿致嚴覈。繩以重律。以懲貪風。以謝西民。宜矣。省疏具悉。首陳事。悉諭諸批。次陳鄭德弼事。誠如爾言。厥罪何居。竄配亦云難矣。原疏驟看。業已有日。當量處。南柱老事。事之有無勿論。實爲朝廷之羞恥。卽令該府拿問。苟有眞贓。自底當施之律。爾其勿辭察職。
정조 6년
行都承旨嚴璹藥院直。左承旨徐有防坐。右承旨趙時偉坐。左副承旨沈念祖內閣進。右副承旨李謙煥坐直。同副承旨林錫喆坐直。注書趙興鎭病李祖承藥院直。假注書趙衍德仕直。事變假注書馬思仁仕。
정조 6년
傳于林錫喆曰。守令察訪邊將。皆令不多日內辭朝。
정조 6년
以左邊捕盜從事官望筒。傳于李謙煥曰。纔有申飭。便復解忽。何也。捕廳從事官無論。實兼全不擇差。該大將推考。此望筒勿施。此後毋敢如前事。申飭。
정조 6년
傳于李謙煥曰。掌設中官。令該府處之。
정조 6년
以禁府都事李濟逵丁志德等拿處傳旨。傳于李謙煥曰。分揀。
정조 6년
以假注書鄭萬始拿處傳旨。傳于李謙煥曰。今番則姑爲分揀。未修納筵說日記。卽令仕進修納。
정조 6년
承旨前望單子入之。沈念祖落點。
정조 6년
徐有防啓曰。新除授左副承旨沈念祖。卽爲牌招察任。何如。傳曰。允。
정조 6년
傳于沈念祖曰。承旨房。仍。
정조 6년
注書趙興鎭病。代以趙衍德爲假注書。
정조 6년
傳于林錫喆曰。甲山府使。今日政差出。
정조 6년
有政。吏批。行判書李命植呈辭入啓。參判鄭一祥進。參議趙鼎鎭進。左承旨徐有防進。以朴天行爲修撰。鄭民始爲內醫院提調。奉常直長單李星俊。
정조 6년
再政。以宋鍈爲甲山府使。
정조 6년
兵批。判書鄭好仁呈辭受由。參判徐有寧病。參議鄭存中病。參知李時秀入直進。右承旨李謙煥進。無政事。
정조 6년
李謙煥。以訓鍊都監從事官。以都提調意啓曰。伏承批旨。有參量指一草記之命矣。李仁彬若有揮扇之事。則渠雖萬萬無狀。特敎嚴問之下。必無一向隱諱之理。渠則無狀。雖或抵賴。一營軍校。決無終始掩護之理。而金吾所供。旣無端緖。本局査事。又未覈得。臣於其間。不能無疑。臺疏所論。出自風聞。而行査不實。自歸落空。從前如此之事。非止一二。而臺臣不以爲嫌。國體別無所損。聖批中有難更問之敎。誠爲至當。敢貢愚見。恭俟處分之意。敢啓。傳曰。李仁彬亦有人心。到此地頭。理無終諱之事。況卿多般行査。不惟不得實狀。疑端乃反層出。卿之草記中。此事之歸之落空。國體別無所損云云。正合予意。且聞入侍承宣之言。同副伊日。以發班祗迎。目擊揮扇之人。而明是解嚴大隊軍之殿後發伍中騎馬一軍校之事云。其言明白有條理。蓋於其時。隨駕射隊軍兵。駕發時。先後只留一哨隨駕。餘皆解嚴。使之落後隨行。到城外解去。解嚴之陳。雖揮扇之事。不足爲罪。而路傍觀者之不識此委折。認以爲後廂。亦不是異事。此事今可謂妥貼。李仁彬。分付該府。使卽放送拿査將卒。亦竝放送。該大將越俸傳敎。勿施。可也。
정조 6년
又以義禁府言啓曰。在謫遭親喪者。許令給暇。過葬後還配事。在法典矣。洪忠道稷山縣成歡驛。徒二年半定配罪人崔孝達。今月二十日。遭父喪云。依法典。歸葬給由。過葬後。還發配所事。分付該道道臣。何如。傳曰。允。
정조 6년
又以義禁府言啓曰。慶尙前右兵使任嵂拿囚之意。敢啓。傳曰。捧供以聞。
정조 6년
壬寅六月二十二日辰時。上御誠正閣。抄啓文臣進箋入侍時。左承旨徐有防。右承旨趙時偉。左副承旨金宇鎭。右副承旨李謙煥。同副承旨林錫喆。記事官趙興鎭李祖承。兼春秋曺喜有金鳳顯。以次先行拜禮訖。以次進伏。引儀引時原任閣臣。抄啓文臣。分東西行四拜禮。讀箋官徐龍輔進讀箋文訖。上曰。後四拜則閣臣及抄啓文臣合班行禮。而進箋文臣李時秀。則稍前行禮。可也。閣臣抄啓文臣。行後四拜禮後。引儀分引而退。上曰。閣臣進箋時。抄啓文臣不必進參。只閣臣入參事。分付。進箋卽爲擧行。引儀引進箋閣臣奉朝賀徐命膺及諸閣臣行禮。讀箋如右儀。行禮訖。分引而退。直提學沈念祖鄭志儉。檢校待敎徐龍輔鄭東俊。以次陞殿進伏。上曰。右相入侍。賤臣承命出。與右議政李福源偕入進伏。上曰。卿旣以參班事入來。故方欲一問矣。李仁彬事。旣非死罪。則豈如是牢諱乎。昨日草記判付。略已及之。而以事理推之。把旗執轡。更無別手可以張扇。且旗不可移把於左手。則雖欲以左手張扇。轡亦不可暫捨之物。則臺言雖如此。予則以爲。似無是事也。仍命有防。讀奏草記批答訖。福源曰。聖敎誠至當。捨轡移旗之間。元不順便。似無是理矣。又命讀訓局草記。上曰。都提調。則以爲。不必更問爲宜。其言是矣。卿意以爲。如何。福源曰。臣亦無他意矣。命退。諸臣以次退出。
정조 6년
行都承旨嚴璹藥院進。左承旨徐有防坐。右承旨趙時偉坐直。左副承旨沈念祖內閣進。右副承旨李謙煥坐。同副承旨林錫喆坐直。注書趙興鎭病李祖承病。假注書趙衍德仕直鄭萬始藥院直。事變假注書馬思仁仕。
정조 6년
傳于李謙煥曰。禮房承旨入侍。
정조 6년
傳于趙時偉曰。政官牌招開政。
정조 6년
徐有防。以吏曹言啓曰。新除授慶源府使金處漢戶奴呈狀內。奴矣上典老母。今年七十有三。又無兄弟。新除邊邑。在法當遞云。邊倅無兄弟親年七十者許遞事。載在法典矣。慶源府使金處漢。依例改差。何如。傳曰。允。
정조 6년
傳于徐有防曰。有闕之代。今日政差出。
정조 6년
傳于趙時偉曰。永宗僉使。今日政差出。
정조 6년
趙時偉啓曰。卽者兵曹郞廳來言。永宗僉使。今日政差出事。命下。而判書鄭好仁受由。只次堂赴政。不得擧行云。何以爲之。敢稟。傳曰。次堂擧行。
정조 6년
有政。吏批。行判書李命植呈辭入啓。參判鄭一祥進。參議趙鼎鎭進。承旨徐有防進。以李在協爲大司憲。金魯淳爲大司諫。權坪金履厚爲掌令。金翊休爲獻納。李馨德爲正言。李性源爲刑曹判書。趙尙鎭爲大司成。洪文泳爲司僕正。鄭淵淳爲副應敎。徐龍輔爲副修撰。金宇鎭爲敦寧都正。愼師稷爲洪忠都事。宋銓爲軍資正。
정조 6년
兵批。判書鄭好仁病。參判徐有寧入直進。參議鄭存中病。參知李時秀病。承旨趙時偉進。以金㻐爲永宗僉使。副護軍金處漢申遇文鄭弼臣單付。
정조 6년
傳于徐有防曰。慶源府使改擬以入。
정조 6년
趙時偉啓曰。守禦使鄭民始時無職名。令該曹口傳付軍職。何如。傳曰。允。
정조 6년
兵曹口傳政事。副司直鄭民始單付。
정조 6년
備忘記。日前臺疏。以鄭德弼之誘引湖南愚氓。製給上言文字。厚徵賂物。看作能事爲言。則收斂物貨。推給本主。自是國典所在。此則本道監司査實推給之意。令該曹。分付該道。
정조 6년
注書李祖承病。代以鄭萬始爲假注書。
정조 6년
傳于林錫喆曰。軍士房承旨入侍。
정조 6년
以啓螺宣傳官望單子。傳于李謙煥曰。近聞啓螺節目。宣傳官輩。多不遵用。許多違越之事。鄙屑之習。種種不一其端。此後復聞有此等之弊。自上何必煩敎。自渠廳中。行首宣傳官摘發。該次知宣傳官。報兵曹。草記論罪。頭目實內吹。照律嚴治。
정조 6년
傳于趙時偉曰。近來宣傳官輩。擧行駭然。以至今日。入番內吹執頉。此輩將焉用哉。宣傳官試講。明日爲之。
정조 6년
徐有防。以弘文館言啓曰。新除授副校理李顯模。卽爲牌招察任。何如。傳曰。允。
정조 6년
林錫喆。以義禁府言啓曰。咸鏡監司鄭元始狀啓。據刑曹粘目內。甲山前府使李運昌。兼任三水前府使李延喆。時府使閔光晉等。移本府處之事。允下矣。李運昌今方待命。卽爲拿囚。而李延喆。以永宗僉使。時在任所。閔光晉亦在任所云。依例發遣府書吏。交代後。竝拿來。何如。傳曰。允。
정조 6년
李謙煥。以義禁府言啓曰。寧越前府使李正吾拿囚之意。敢啓。傳曰。知道。
정조 6년
林錫喆。以禁衛營言啓曰。依傳敎慶尙道軍兵。勿爲徵召。今六月二十五日。黃海道末番軍兵點立後。九十月當。則當次洪忠道軍兵徵番之意。敢啓。傳曰。知道。
정조 6년
持平尹履相疏曰。伏以。臣於李仁彬揮扇事。乃因衆口之所喧傳。一世之所駭惋。而有所論列矣。伏蒙聖批。夬賜開納。旣令王府嚴問。又命軍門申査。終未得眞贓之證左。其事遂至於落空。臣之風聞不審之失。於是乎著矣。滿心慙恧。無地自容。伏乞聖明。亟賜鐫削。以爲妄言者之戒焉。臣方訟愆乞免之不暇。而義重懲討。有不容泯默者。且臣於日前。論啓鄭德弼也。未見其原疏。但聞其句語。遂以人地之卑微。遣辭之不敬。只請刊改之律矣。昨伏見諫臣疏本。德弼之罪。可勝誅哉。伏惟我聖上。以出天之孝思。通古今之典式。凡於宮園之制。酌情參禮。儀文秩然。寢楹增修。垣墉新築。日瞻月覲。庸寓聖慕之不匱。夏禴冬嘗。允備典禮之得中。此誠大聖人人倫之至。而百王之所可師法也。爲今日臣子者。孰不感泣贊歎。而德弼抑何心腸。乃敢肆然容議於不敢言之地。以慽我殿下之心哉。如此之類。若不嚴懲。則人理晦而臣分壞矣。諫臣竄配之請。勘律太輕。聖上量處之敎。涵貸曲加。臣竊慨然者也。臣謂前掌令鄭德弼。拿囚王府。以待用刑。嚴鞫得情。夬施王法。斷不可已也。臣無任屛營祈懇之至。省疏具悉。鄭德弼事。其疏中云云之旨意。予則終未覺曉。到今深看。反歸屑越。雖以他臺彈語觀之。德弼之徵賂愚氓。製給上言一事。大是三司之羞恥。先施竄配之典。可也。爾其勿辭察職。
정조 6년
持平李秀夏疏曰。伏以。臣昨伏見正言權裕疏批下者。有鄭德弼量處之敎。而德弼原疏。未及得見。故未知德弼所言之何事。及伏見諫臣疏本。則果然德弼。敢論臣子不敢言之事矣。噫。洪惟我宮園制度。酌百王之禮。盡人倫之至。情文克備。儀式得中。天經地義。建古今而不悖。旅楹松桷。考典禮而無違。大聖人不匱之孝思。爲今日臣子者。孰不欽仰贊歎。而惟彼德弼。獨何心腸。乃敢肆然容議。無所敬畏。人理斁矣。臣分蔑矣。此實大不敬之凶逆。而一國臣庶所共駭憤者。論其罪犯。萬戮猶輕。而諫臣之擬律。只請竄配。殿下之賜批。唯以量處。臣於此尤不勝慨然也。臣謂前掌令鄭德弼。設鞫嚴問。明正典刑。斷不可已也。臣昨登筵席。當論不論。雖緣德弼原疏未及得見之致。其昏謬生疎之責。在所難逭。伏乞聖明。亟賜鐫削。以爲當事不言者之戒焉。臣無任激切屛營之至。省疏具悉。鄭德弼事。渠之旨意。何足深責。以捧賂一款。業已處分。爾其勿辭察職。
정조 6년
壬寅六月二十三日辰時。上御誠正閣。禮房承旨入侍時。左承旨徐有防。記事官李祖承。兼春秋金鳳顯。別兼春秋徐龍輔。以次進伏訖。上曰。鄭萬始昨已入來耶。有防曰。望筒未下。故仍爲出去矣。上曰。當下落點。筵退後。使之仕進。可也。上曰。日熱如此。多有雨意乎。有防曰。然矣。命退。承史以此退出。
정조 6년
壬寅六月二十三日巳時。上御誠正閣。軍士房承旨入侍時。右承旨趙時偉。假注書趙衍德。記注官金健修金鳳顯。以次進伏訖。上曰。藥房提調與吳道炯入侍事。分付。賤臣承命出。與鄭民始吳道炯偕入進伏。上曰。日熱愈酷矣。民始曰。然矣。六和湯連爲進御乎。上曰。一日再服。未知如何矣。道炯曰。旣減人蔘。則亦非爲過矣。上曰。胃氣甚弱。一貼則添入人蔘。好矣。道炯曰。誠宜矣。命道炯先退。上曰。卿出南漢。以爲試射乎。民始曰。巡堞犒饋。依例擧行。而試射則未能設行矣。上曰。新堞勝於前日之築耶。民始曰。前築皆用粉土。故果有剝落之患。而今則以石灰改築。故頗爲堅固矣。上曰。監董之人。似有施賞之典矣。民始曰。臣以不當論賞之意。已爲言及矣。民始曰。臣之見帶之任。已閱三歲。固非一人久據之職。業欲陳懇。而城役未完。故不得言私矣。今則告訖。特賜體諒。宜矣。上曰。所帶旣曰將任。則事面爲重。且無事故。何可輕易遞改乎。卿勿復言也。民始曰。臣於出往時。以本府民情觀之。早逢旱災。晩被水患。上中道農形。全無可觀。況今民窮。比春轉甚。請得加分。而前者給還。其數夥然。且今穡事失稔。依願許給。則無異白地空給。事甚難處矣。上曰。未署經守令。問名以來。健修承命出。回奏曰。英陽縣監金明鎭。寶城郡守柳載熙。同福縣監李華國云矣。命書傳敎曰。守令辭朝。雖已催促。未署經人員多有之。而兩司行公臺諫。各只是一人云。在外未肅拜。衆所共知。實故人竝許遞。今日政差出。待下批牌招。使之當日署經。上曰。守令當以何日辭朝乎。知入。賤臣承命出。回奏曰。姑未知的在何日云矣。命書榻敎曰。未下直守令。皆令再明日辭朝。民始曰。城內頹壓。民戶恤典。有自該廳草記之命。而大抵京內。初無恤典擧行之事。今若因些少頹壓。若干燒燼。隨處施恤。則該廳實無支堪之道。竝令置之。恐合宜矣。上曰。依此爲之。命書傳敎曰。刑曹判書許遞。今日政差出。又命書傳敎曰。向於次對時。以禁御兩營嶺南軍八月當之。上番與否。有言端。而欲觀伊後日氣。兼欲待農形狀本之來到。姑令待下敎矣。比聞本道穡事。始暵終澇。無望有秋。況累十餘邑當徵之軍。太半是賑邑。瘡痍未蘇。齎糧上京。在渠輩。不但爲難支之端。害及族隣。貽弊不些。且今徵發之期。只隔一日。不可不趁此退期。兩營屬慶尙道軍兵。勿爲徵召。以他道推移立番事。分付該營。仍令廟堂。卽爲行會本道監兵使處。俾卽曉喩。各安厥業事。措辭知委。命退。諸臣以次退出。
정조 6년
壬寅六月二十三日酉時。上御誠正閣。軍士房承旨入侍時。右承旨趙時偉。假注書趙衍德。記注官金健修金鳳顯。以次進伏訖。上曰。守令署經。盡爲擧行乎。知入。賤臣承命出。回奏曰。已爲署經云矣。上曰。右位入直宣傳官。問名以來。賤臣承命出。回奏曰。具綜云矣。上曰。照羅赤一名。方見執闕。其委折詳問以來。賤臣承命出。回奏曰。留門命下之時。以在外宣傳官催促事出去。不得入來云矣。命退。承史以次退出。
정조 6년
行都承旨嚴璹藥院直。左承旨李亨元未肅拜。右承旨沈念祖坐直。左副承旨鄭志儉坐。右副承旨李世奭未肅拜。同副承旨柳誼未肅拜。注書趙興鎭藥院直李祖承仕直。事變假注書馬思仁仕。
정조 6년
傳于李世奭曰。禮房承旨入侍。
정조 6년
沈念祖啓曰。假注書鄭萬始。時無職名。令該曹。依例付軍職。冠帶常仕。何如。傳曰。允。
정조 6년
以試官徐龍輔牌不進罷職傳旨。傳于沈念祖曰。聞有實恙。本職許遞。
정조 6년
以司諫尹長烈牌不進罷職傳旨。傳于李世奭曰。只推。
정조 6년
李亨元啓曰。假注書鄭萬始。身病猝重。勢難察任。今姑改差。何如。傳曰。允。
정조 6년
備忘記。凡我臣子之於母事之地。其等威之嚴截。果何如。則託以應旨。語逼坤殿。甚至十一字陋不忍汚口之說。取以爲喩者。何等凶憯。間又比之於冤死匹婦。反又謂之以退處別殿。此殆陽詆陰詬。間我兩宮。欲售他別般胸臆而然也。否則何其與去冬湖獄一囚之供。隱然相沕合耶。此猶不足。乃以與共三年之喪六字。肆然書之於章疏。極口詬罵。此六字。當用於何許事耶。予亦聞來。不覺懍然而心寒。況在廷臣之心。其爲憤惋痛迫。又當如何。設或予雖無德。說道似此口氣。小大臣庶。固當以死爭之不暇。渠亦有人心。以母事坤殿之人。尙敢萌此心。發此言乎。又如下款語之侵及慈聖。萬萬有驚駭者。其心所在。亦不可測。其他架虐之說。娥禍之計。猶屬寡躬特第二件事也。大抵此疏。謂之凶疏可乎。謂之急書可乎。噫。怪鬼不逞之徒。非無跳踉之跡。予之一味鎭安。豈無意也。蓋有以耳。民彝物則。卽天經地義之所不容已。而近已掃地。盡又盡矣。意外又有此凶悖之擧。豈非所謂明目張膽處乎。大義所在。當夬正典刑。以扶旣晦之倫常。而時値藏刑。理難如律。李有白姑先絶島荐棘。此傳敎一通。卽爲宣示外廷。
정조 6년
沈念祖啓曰。卽者議政府錄事來言。領議政徐命善。左議政洪樂性。以爲人言危怖。不勝驚懍。走伏金吾門外。恭俟嚴譴云。仍納命召。何以爲之。敢稟。傳曰。卿等不見疏本之故。有此胥命之擧矣。已有俄下備忘。外此別無他敦勉之語。卿等勿待命入侍事。遣史官。傳諭。仍傳命召。
정조 6년
沈念祖啓曰。卽者禁府都事來言。諸囚皆令今日內。議處事。命下。而判義禁金鍾秀。在外未肅拜。次堂例不得擧行云。何以爲之。敢稟。傳曰。令次堂擧行。
정조 6년
沈念祖啓曰。卽者中樞府錄事來言。領中樞府事金尙喆。行判中樞府事鄭存謙。行判中樞府事鄭弘淳。以爲人言危怖。不勝驚懍。走伏金吾門外。恭俟嚴遣云矣。係是大臣去就。敢啓。傳曰。已有他大臣胥命之批。勿待命入來事。遣史官。傳諭。
정조 6년
沈念祖啓曰。卽者副校理李顯模。副修撰沈樂洙。謂有情勢。陳疏經出。原疏纔已退却。而所當直捧禁推傳旨。而此與無端經出有異。推考警責。仍卽牌招入直。何如。傳曰。允。
정조 6년
嚴璹啓曰。諸承旨有稟達事。來詣閤外請對矣。傳曰。入侍。
정조 6년
沈念祖啓曰。領府事金尙喆。判府事鄭存謙。領議政徐命善。判府事鄭弘淳。判府事李徽之。左議政洪樂性。右議政李福源。伏見俄下傳敎。不勝萬萬驚痛。急於懲討。率卿宰。來詣閣外請對矣。奉朝賀金致仁。來詣閣外。同爲入侍之意。敢啓。傳曰。入侍。
정조 6년
沈念祖啓曰。三司諸臣有稟達事。來詣閣外請對矣。傳曰。入侍。
정조 6년
承旨前望單子入之。李亨元鄭志儉李世奭柳誼落點。
정조 6년
傳于沈念祖曰。新除授承旨竝牌招。
정조 6년
傳于柳誼曰。左捕將聞有實病。許遞。前望單子入之。
정조 6년
左邊捕盜大將前望單子入之。徐有大落點。
정조 6년
傳于李亨元曰。發遣吏郞。明日受香所諸執事。淸齋與否。摘奸以來。
정조 6년
傳于沈念祖曰。此時禁府。滯囚可悶。時囚皆令今日內。草記照律。
정조 6년
傳于李亨元曰。傳諭遲滯。當該注書拿處。
정조 6년
以京畿監司還穀留庫中五千石特許加劃事狀啓。傳于沈念祖曰。依狀請施行事。卽爲回諭。
정조 6년
李亨元。以禮曹言啓曰。東南關王廟雨漏處。待快晴。涓日修改事。啓下矣。今則雨意快晴。修改之節。不容少緩。修改吉日。令日官推擇。則今六月二十六日卯時爲吉云。以此日時擧行。而先告事由祭。同日曉頭設行。所用雜物。令各該司。磨鍊進排。亦令繕工監別定監役官。趁卽修改。依定式。句管堂上各一員。分進監董畢役事。竝爲分付。何如。傳曰。允。
정조 6년
李世奭。以義禁府言啓曰。前掌令鄭德弼先施竄配之典事。承傳。啓下矣。鄭德弼咸鏡道明川府竄配。而以承傳內辭意。具罪目。依例發遣府羅將。押送配所。何如。傳曰。允。
정조 6년
李世奭。以義禁府言啓曰。保放罪人尹勉遠査啓。旣已啓下。依例還囚後稟處。何如。傳曰。允。與諸囚。皆令今日內議處。
정조 6년
禁府啓目。慶尙前右兵使任嵂原情云云。問目內辭緣。泛稱遲晩。所當請刑是白乎矣。曾經閫帥。勿爲請刑。旣有先朝受敎。議處判付。何如。啓依允。
정조 6년
禁府啓目。寧越前府使李正吾原情云云。問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處判付。何如。啓依允。
정조 6년
禁府啓目。甲山前府使喪人李運昌原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處判付。何如。啓依允。
정조 6년
傳于沈念祖曰。此事可謂小事之小事。藥房提調副提調上疏。還給。
정조 6년
大司憲李在協疏曰。伏以。臣猥以無似。濫蒙洪造。荐叨見職。殆無虛月。淸朝風憲之長。有若非臣莫可者然。揣量才器。豈有堪承之望。而怵畏義分。粗效奔走之忱。報蔑絲毫。罪積含默。畢竟譏斥之言。果出論思之席。加之以欠誠實之目。歸之於損臺體之科。至今追思。惶愧交深。雖荷庇覆之私。獲蒙鞶遞之恩。從此臺端一步。便作永謝之地。昨者除命忽降。召牌儼臨。而無路轉動。坐犯違傲。臣罪至此。尤合萬殞。伏乞聖慈。特賜鐫改。以重廉防。不勝大願。臣方不以言責自居。而事關沐浴。敢此附陳焉。噫嘻。殿下以今日之人心世道。謂何如耶。亂賊肆行。而陰謀譎計。互連腸肚。怪鬼疊出。而凶鋒駭機。迫在呼吸。政所謂岌岌乎殆哉。竊觀朝廷之上。悠悠泛泛。日玩時愒。所謂一副當懲討之論。不過綴拾陳腐。回循彌縫。而馴致賊勢鴟張。宗國綴危。而無一人明目張膽。沬血飮泣。誓不與此賊俱生者。今之北面於殿下之庭者。俱不免不忠不誠之罪。臣實痛之。至若陽托鷹鸇之逐。陰懷梟獍之凶。漢賊之間。心口不應。而自不覺眞贓之呈露者。李澤徵之疏。是也。而典刑不加。職名自如。聲討之論。寂然無聞。凶醜之類。暗地相賀。倫彝之斁絶。義理之晦塞。胡至於此。臣嘗得見其疏。不覺髮豎而腕扼。其疏始稱憫旱。而乃曰獲戾神明。自昔告君之辭。曾未見用下如許文字。只此一句語。已無人臣之禮。次稱討逆。而或曰先朝喬木之家。半入於芟刈斬伐。是何言也。夫芟刈斬伐四字。原其本文。蓋指草木之混被芟伐。而古之人。取喩於善類之戕殺。未嘗譬況於凶逆之鋤治。則今其疏。果無情妄引耶。抑有意而下字耶。噫。喬木之家。卽指丙丁之凶徒也。忽然提說丙丁之逆。而反用取喩善類之文。是將以一部明義錄。爲不可讀之書而然乎。其心所在。誠不可測。而至湖孽海凶。卽爲德相效死者。又不忍歸之逆科。肆然稱之以儒獄。是其意。便以爲無罪之儒士。未免於縲絏也。扶護德相之類。不曰逆。而曰儒。則是德相。亦儒者。而非逆賊也。假托懲討之義。而反階淸脫之地。挑凶徒覬覦之心。啓後世疑眩之資。護逆之罪。渠何可免。然而此於渠。猶屬緦功之察。跡其平日。自是凶醜之家臣。而性本狡黠。跡又閃倏。前後章疏。無非陰譎。而至於昔年一書。承逆禧之意旨。爲賊彦之前茅。窮凶情節。萬剮猶輕。欲明其罪犯。則非但今日臣子之不敢詳言。抑恐慽我聖心。不忍提說。而渠罪渠當自知。何待人之盡言也。以渠不道之罪。至今倖逭。已是失刑。而積年見棄之餘。銓部忽復引用。則乃以起廢之蹤。爲賊效力。顯售凶言。疏語一播。國言喧騰。則托以首實。又投一疏。敢以字句間隨處瘡疣等說。欲爲嘗試之計。噫。此豈是句疵語病之比。而若是爲說。尤極凶且濫矣。臣於是。竊有所慨咄者。護逆人臣之極惡。而人得以誅者也。若淵陰護麟漢。而卽伏王章。後翼陰護龜柱。明濟陰護量𨩌。而臺啓遄發。今玆澤徵之陰護諸逆。有浮於若淵後翼。而躬犯之罪。又如是叵測。則任言責者。有何愛惜之端。迄無按誅之請。甚矣。凶焰之可畏。人心之日溺也。臣謂李澤徵。亟施護逆之律。使亂臣賊子。知有所懼。前後不言三司。一竝譴削。斷不可已也。答曰。省疏具悉。所請不允。卿其勿辭行公。
정조 6년
壬寅六月二十四日辰時。上御春塘臺。宣傳官試講入侍時。左承旨徐有防。右承旨趙時偉。左副承旨沈念祖。假注書鄭萬始。記注官金健修金鳳顯。試官行副司直鄭民始。行訓鍊都正李柱國。以次進伏訖。上曰。都憲上疏。何時入來耶。有防曰。開門後。卽爲來呈矣。命開講。又命參考官催促入來事。分付。賤臣承命出傳。上曰。抄啓文臣。試券持來乎。念祖曰。果已捧入矣。上曰。參考官牌去來。更爲催促事。分付。賤臣承命出傳。講罷後。命宣傳官及試官退去。上曰。試券持入。可也。念祖承命持入。上曰。詩題出於何書。而此是何時語耶。念祖曰。語在圖書集成。而唐時事也。上曰。考之。可也。念祖等承命。先考五言律詩。讀奏至二地。上曰。此作甚佳。當爲第一四句。皆可爲批點矣。念祖等曰。誠然矣。考訖。命退。諸臣以次退出。
정조 6년
壬寅六月二十四日巳時。上御誠正閣。藥房入侍時。提調鄭民始。副提調嚴璹。事變假注書馬思仁。記注官金健修金鳳顯。醫官吳道炯金成五丁文壽。以次進伏訖。民始曰。日氣甚熱。聖體。若何。上曰。一樣矣。民始曰。都提調猝有病故。不得入侍矣。上曰。有何病耶。民始曰。語音猝然拙澁。似是膈痰。滯於經絡而然矣。民始曰。臣等方欲診察聖候。與醫官同爲入來矣。上命醫官診脈。道炯診察後。伏奏曰。左右三部。沈緩而微弱矣。文壽診察後。伏奏曰。左三部則脈道完實。右三部則微弱矣。上曰。何爲而脈道如是不調乎。文壽曰。近日日氣甚熱。故或有不調。而別無愆和之慮矣。民始曰。臣於閤外。見在院之疏。則所以聲罪藥院者。罔有餘地。臣等雖無狀。不可一時蹲據矣。上曰。然則藥院將爲闕直乎。民始曰。雖至闕直。顧臣情勢。難可蹲據矣。上曰。都承旨亦見其疏乎。璹曰。見其大體矣。民始曰。廣州一邑。麥凶最甚。旱澇之災比他尤劇。來頭接濟。姑勿論。目下民情。擧皆遑急。將不免流離顚連之患。今番臣之巡審時。紛紜呼訴。咸請還分。所見慘然。所聞亦同。軍餉體重。此時加分。亦涉重難。而參以民情。亦不可無闊狹之道。留庫中折米。限二三千石加分。似好。當請廟堂之稟處。而適値登筵。亦難遲待。故敢達矣。上曰。依此爲之。可也。出擧條命退。諸臣以次退出。
정조 6년
壬寅六月二十四日巳時。上御誠正閣。同副承旨入侍時。同副承旨林錫喆。記事官李祖承。兼春秋金健修金鳳顯。以次進伏訖。上命讀公事。命書判付訖。仍命退。承史以次退出。
정조 6년
壬寅六月二十四日午時。上御誠正閣。禮房承旨入侍時。左承旨徐有防。記事官李祖承。兼春秋金健修金鳳顯。以次進伏訖。上曰。李有白疏語。承旨見之乎。有防曰。臣果見之。則滿紙叫嚷。皆是罔測之說。在院諸臣。莫不憤惋。皆面無人色矣。上曰。然則何不微稟。而直爲入啓耶。有防曰。凡疏章入啓。自有該房。而蒼黃罔措。未及致思。徑爲入啓云矣。命退。承史以次退出。
정조 6년
壬寅六月二十四日酉時。上御誠正閣。時原任大臣卿宰三司諸承旨閣臣請對入侍時。奉朝賀金致仁。領中樞府事金尙喆。行判中樞府事鄭存謙。領議政徐命善。行判中樞府事鄭弘淳李徽之。左議政洪樂性。右議政李福源。奉朝賀徐命膺。知中樞府事具善復。判敦寧黃景源。行副司直韓光會。行吏曹判書李命植。行戶曹判書金華鎭。兵曹判書鄭好仁。刑曹判書李性源。右參贊鄭尙淳。禮曹判書徐有隣。工曹判書徐有慶。行司直鄭民始金魯鎭。漢城判尹鄭昌聖。左尹蔡弘履。右尹尹塾。兵曹參判徐有寧。吏曹參判鄭一祥。刑曹參判金尙集。禮曹參判金文淳。咸春君李昌運。戶曹參判洪良浩。行副護軍李敬懋李邦一徐有大申大謙李明運李漢泰金相玉李東曄。行都正李柱國。同中樞李萬恢姜世晃沈墢李廷壽吳載熙。直提學沈念祖鄭志儉。檢校直閣金宇鎭。檢校待敎徐龍輔。行都承旨嚴璹。左承旨徐有防。右承旨趙時偉。左副承旨沈念祖。右副承旨李謙煥。同副承旨林錫喆。記事官趙興鎭李祖承。記注官金健修金鳳顯。大司諫金魯淳。司諫尹長烈。掌令權坪金履厚。持平尹履相李秀夏。獻納金翊休。校理尹尙東。副校理李顯模。正言黃仁炫。副修撰沈樂洙。以次進伏訖。致仁等曰。庚炎此甚。聖體。若何。上曰。一樣矣。致仁等曰。王大妃殿氣候。若何。上曰。一樣矣。致仁等曰。惠慶宮氣候。若何。上曰。一樣矣。致仁曰。臣則已退之人也。凡於朝廷間事。無一聞知。而卽伏見備忘下者。則凶疏之變。出於法從之列。人心世道至此。無一可恃。原疏雖未得見。且聞諸大臣之言。則不道之說。不一而足。擬到不敢言之地。臣等之驚心痛骨。如不欲生。今日之相率請對。蓋欲仰請處分矣。上曰。凶疏中一篇旨意。皆是向坤殿不道之說。與共三年喪云云。東海匹婦云云。猶屬寡躬。付之狂妄之科。至如十一字云云。坤殿薄德云云。退處別宮云云。此何說也。民彝物則。天經地緯。掃地盡矣。載籍以來。豈有如此等凶言耶。予尤所傷痛者。辱寡躬坤殿之不足至於慈殿大計。顯有不滿之意。近來法綱。雖曰乖損無餘。假托求言。忙急闖呈。專以詬罵爲事。到此地頭。寧欲無言。敎化若得休明。人心有所懲畏。則凶肚逆腸。式月斯生。良有否德在位。不能導率之致。豈不瞿然耶。命善等曰。渠輩之眼無國法。久矣。窮凶絶悖。前有澤徵。今有有白。實是一串貫來。此而不加嚴覈。亂賊何所懲畏。人心何以底定乎。上曰。畏罪避死。人之常情。且夫婦之間。雖閭巷匹庶之賤。人所難言。而母事之地。以無謂有。架空說去。後出者愈慘。渠亦人臣。宮闈之間。設有是事。則爲臣子者。痛迫罔極之不暇。胡亂爲說。詬罵爲事。不得不俄有處分矣。卿等之率卿宰請對。果何事耶。命善等曰。臣等俄於金吾待命時。始聞凶言之狼藉。崩心痛骨。他不暇顧。玆以請對矣。早知若此。安以臣等之處義。至於待命。而不卽請對乎。上曰。此時人心之淆亂。鎭安之策。惟恃於卿等。而少有事焉。卿等擧措若是。豈不慨慨。命善等曰。臣等忝居大官。使人心世道。到此地頭。臣等固有罪矣。上曰。政院事。亦出於恇懹失措之致。凶疏入啓時。無一字措辭。循例捧入。豈不駭然乎。命善曰。有白凶疏。喉院之不爲啓辭。循例捧入。事極矇然。不可無警。當該捧納承旨。削職。何如。上曰。依爲之。在院承旨。幷罷職。可也。存謙曰。非但凶言狼藉。語到不敢言之地。臣等之痛冤。當如何哉。亟賜處分焉。有隣等曰。此千古所無之事。膽驚心掉。無辭可達矣。命善等曰。如澤徵輩。尙不處分。故凶肚必露。愈出愈奇。鎭安適足爲釀禍之端矣。樂性曰。俄下處分。不過荐棘。當覈不覈。直是輕典。臣切憂歎矣。景源等齊聲奏曰。從古亂逆何限。而豈有如此賊哉。以不道之說。加諸慈聖。且於母事之地。公肆辱說。罔有紀極。載籍以來所無之事也。亟賜處分。是臣等區區之望也。尙東等曰。臣等於都憲之疏。誠不勝萬萬惶愧。溺職之罪。無所自容。而義重沐浴。不敢言私。猥隨諸臣之後。齊籲三司之請。而至於有白窮凶絶悖之情節。其本實由於澤徵矣。兩司之啓。旣出共公之憤。伏願聖明。亟降兪音。以快輿情。是臣等區區之望也。上曰。當量處矣。魯淳等曰。臣等卽伏見俄下備忘。讀之未半。不覺心寒而骨顫。髮豎而膽掉。噫。彼有白。亦一朝鮮之臣子耳。渠若有一半分秉彝之心。豈敢以窮天地亘萬古所未有之詬天罵日窮凶極惡之言。萌諸心發諸口。筆之於書。登諸章奏乎。此實殿下之罪人也。慈殿之罪人也。坤殿之罪人也。一國之罪人也。如此覆載間一刻難容之凶肚逆腸極惡大憝。決不可絶島荐棘而止。請荐棘罪人有白。亟令王府。拿囚南間。設鞫嚴問。待用刑。快正王法。上曰。姑先具格拿來囚。以待處分。可也。魯淳等曰。噫嘻。痛矣。李澤徵之罪。可勝誅哉。托以應旨。投呈凶疏。語犯莫重。指意叵測。與有白窮凶極惡之說。一串貫來。而其時不爲嚴處。故有白又出矣。究厥情狀。則澤徵卽一有白也。有白亦一澤徵也。請工曹參議李澤徵。亟令王府。拿囚南間。設鞫嚴問。待用刑。快正王法。上曰。不允。魯淳等曰。臣等俱以無似。猥忝言地。適値劇逆請討之時。他不暇顧。蒼黃登筵。粗效沐浴之義。而入直玉堂。以都憲之請罷。不言三司。陳疏徑出。則臣等亦三司中人也。以此情踪。何可一刻抗顔仍冒於臺次乎。請命遞斥臣職。上曰。勿辭。亦勿退待。命善曰。世變層生。無所不有。滿紙凶言。公肆詬罵。疑亂國是。誑惑人心。此正明目張膽有賊必討之時。而有白事。幸準三司之啓。至於澤徵。尙靳兪音。人心將何以底定乎。上曰。設鞫姑待下敎。至於應問各人。自刑曹捕廳。先爲推問。宣傳官李星會李潤集。假都事差下。使之擧行。捕廳合坐時。訓將及摠帥。眼同爲之。可也。民始曰。廣州一邑。麥凶最甚。旱澇之災。比他尤劇。來頭接濟。姑勿論。目下民情。擧皆遑急。將不免流離顚連之患。今番臣之巡審時。紛紜呼訴。咸請還分。所見慘然。所聞亦同。軍餉體重。此時加分。亦涉重難。而參以民情。亦不可無闊狹之道。留庫中折米。限二三千石加分似好。當請廟堂之稟處。而適値登筵。亦難遲待。故敢達矣。上曰。依此爲之。可也。命善曰。明日次對。當爲頉稟矣。上曰。唯。命退。諸臣以次退出。
정조 6년
行都承旨嚴璹藥院進。左承旨李亨元坐。右承旨金宇鎭坐直。左副承旨沈念祖坐。右副承旨李世奭坐。同副承旨柳誼坐直。注書趙興鎭藥院直李祖承仕直。事變假注書馬思仁仕。
정조 6년
李亨元啓曰。刑曹參議李在學。除拜後。過三日不爲出肅。依定式。推考警責。仍卽牌招察任。何如。傳曰。允。
정조 6년
以刑曹參議李在學牌不進罷職傳旨。傳于沈念祖曰。只推。
정조 6년
兵曹口傳政事。以鄭志儉爲副司直。
정조 6년
李世奭啓曰。判義禁金鍾秀。疏批已下。卽爲牌招察任。何如。傳曰。允。
정조 6년
備忘記。大提學無仍任行公之例。判義禁來到闕下。不得肅謝云。其在禮使之方。豈無體諒之道。大提學金鍾秀許遞。
정조 6년
傳于李亨元曰。左副承旨與刑曹判書入侍。
정조 6년
傳于金宇鎭曰。此時臺諫。不可不備員。在外及未肅拜人員許遞。前望單子入之。
정조 6년
臺諫前望單子入之。大司憲金履素。正言韓用龜落點。
정조 6년
以御營廳下番軍回糧木分給單子。傳于金宇鎭曰。如未設行。待明朝。以試射。令中軍擧行。
정조 6년
以假注書馬思仁拿處傳旨。傳于李世奭曰。分揀。
정조 6년
傳于李世奭曰。同副承旨入侍。
정조 6년
傳于柳誼曰。今日次對。退定於明日。
정조 6년
以副校理李顯模。副修撰沈樂洙牌不進罷職傳旨。傳于李亨元曰。不可不一伸廉隅。許遞。
정조 6년
李亨元。以弘文館言啓曰。本館下番闕直。事甚未安。修撰朴天行。疏批已下。卽爲牌招入直。何如。傳曰。允。
정조 6년
以修撰朴天行牌不進罷職傳旨。傳于柳誼曰。聞有實故。許遞。
정조 6년
李亨元啓曰。校理金履正。自鄕上來云。一體牌招。何如。傳曰。允。
정조 6년
金宇鎭啓曰。副校理李顯模。副修撰沈樂洙牌不進罷職傳旨。今方捧入。而玉堂上下番俱空。已至經宿。事甚未安。副應敎鄭淵淳。副校理尹尙東。修撰朴天行。竝卽牌招。以爲推移入直之地。何如。傳曰。允。
정조 6년
傳于李世奭曰。承旨入侍。
정조 6년
柳誼啓曰。文書搜探都事及當直都事。事多稽緩。文書尙不搜納。當直亦不趁卽擧行。事之駭然。莫此爲甚。所當重勘。而本院請推之外。無他可施之罰。何以爲之。敢稟。傳曰。先汰後拿。
정조 6년
金宇鎭啓曰。明日次對。兩司當爲進參。除在外外。未肅拜呈告人員。待開門牌招。何如。傳曰。知道。
정조 6년
柳誼。以司饔院官員。以都提調意啓曰。惠慶宮誕日進上物種中。洪忠道所封生鰒。無端闕封委折。發關査問於洪忠監司洪秀輔處矣。査問各邑後。回移今始來到。而以爲進上生鰒。依元定日。今月十五日。自水營直爲封進。別定陪持將校。準授發送矣。自水營至海美。則趁站替傳。別無遲滯之事。而自海美至德山。自德山至禮山。自禮山至新昌。三邑替傳之際。或閱四五時。或過十一時。跨日經宿。以致許久留滯。其間雖有大川險津。適値雨水。不得通涉云。而各邑擧行。極爲稽緩。三邑公兄及行營陪持將校陪京吏等。拿致營門。從重嚴處。不能申飭之罪。萬萬惶懍。恭俟嚴勘云矣。莫重進上。不謹封進。領來陪持。不嚴董飭。以至過限來到。特敎捧入之境。道臣及封進官。事體所在。不可無責。而旣有行査後更爲稟處之命。何以爲之。敢啓。傳曰。道臣推考。三邑守令。待秋成。使之指名現告。報來論罪。可也。
정조 6년
柳誼。以漢城府言啓曰。近來各司回啓之毋敢稽滯。前後飭敎。何等嚴截。而今此洪忠道報恩人朴箕範山訟擊錚。自刑曹啓下。在於五月十二日。而因該縣監拿問事。直下義禁府。故禁府不卽移送於本府。已至於兩朔之久。設令該府。有所擧行之事。未及移送云。而該縣監及權烋之拿處決放。又已多日。則莫重回啓之公事。一任該吏之淹置。今朝始爲移送者。揆以事體。極涉駭然。當該禁府都事。從重推考。該吏。令攸司科治。以懲其稽緩之習。何如。傳曰。允。
정조 6년
李世奭。以右邊捕盜廳言啓曰。本廳兼從事官李漢棟改差。宣傳官具綜差下之意。敢啓。傳曰。知道。
정조 6년
李世奭。以義禁府言啓曰。掌設中官權宜寧文益成等拿囚之意。敢啓。傳曰。分揀放送。
정조 6년
李亨元。以義禁府言啓曰。時囚罪人金鼎國。笞四十收贖。附過還職。李恒演笞五十收贖。解見任別敍。白東運任嵂尹勉遠等。各杖六十收贖。奪告身一等。李正吾削職。永勿敍用。李運昌告身盡行追奪。又五年禁錮。徒三年定配。以喪前所犯收贖事草記批旨內。有功議者。各減一等事。命下矣。金鼎國五代祖應信。扈聖原從功臣云。功減一等。笞三十收贖。附過還職。李恒演高祖海昌。扈聖原從功臣云。功減一等。笞四十收贖。附過還職。尹勉遠曾祖理。保社原從功臣。東陽尉異姓五寸親云。功議各減一等。笞四十收贖。附過還職。李運昌七代祖錙。扈聖原從功臣云。功減一等。告身盡行追奪。又五年禁錮。徒二年半定配。以喪前所犯收贖白東運任嵂等。無功議云。而李正吾雖是功臣孫。削職。永勿敍用。無功議減等之例矣。敢啓。傳曰。知道。
정조 6년
柳誼。以義禁府言啓曰。滯囚可悶。時囚皆令今日內。草記照律事。命下矣。時囚罪人金鼎國段。殿講事體。何等至重。應講儒生。不爲着靴。事極可駭。而身爲掌務官。不能檢飭。其溺職之罪。在所難免。罪取考律文。則大明律不應爲條有曰。凡不應得爲而爲之者。笞四十。各例有曰。犯私罪。笞四十。附過還職。大典推斷條有曰。犯枉法。受贓外。笞杖竝收贖云矣。金鼎國笞四十收贖。附過還職放送。李恒演段。人物壓死。何等驚慘。而身爲部官。謂以未及見任掌之手本。不卽馳報。致煩飭敎。事極可駭。罪取考律文。則大明律違令條有曰。凡違令者。笞五十。名例有曰。犯私罪。笞五十。解見任別敍。大典推斷條有曰。犯枉法受贓外。笞杖竝收贖云矣。李恒演笞五十收贖。解見任別敍放送。白東運段。七事俯詢之下。不能仰對。致煩淑問。事極可駭。罪取考律文。則大明律上書奏事條有曰。奏事錯誤者。杖六十。任嵂段。勿論親裨與土裨。名以殺獄。有所發告於地方官。則雖曰事近虛罔。所當一付該邑。具格決折。而不此之爲。躬自盤問。有違法例。囚治屍親。亦涉逕庭。罪取考律文。則大明律囚應禁而不禁條有曰。其不應禁而禁者。杖六十。尹勉遠段。雖以道臣査啓觀之。所謂裨將。實非親幕。卽是土校。而安世允之致死。非緣於汝宗之結縛。的由於疾病之所祟。身爲地方官。毋論事之虛實。屍親旣以殺獄發告。則固當卽地檢驗。辨別眞僞。而不此之爲。初旣一任兵營之拘囚。末乃直捧誣訴之侤音。揆以法例。殊涉可駭。罪取考律文。則大明律檢驗屍傷不以實條有曰。凡檢驗屍傷。若牒到托故不卽檢驗者。正官杖六十。大典推斷條有曰。犯私罪。杖六十。奪告身一等。犯枉法。受贓外。笞杖竝收贖云矣。白東運任嵂尹勉遠等。各杖六十收贖。奪告身一等放送。李正吾段。還上事體。何等至重。而二千二百餘石之恣意代捧。已極可駭。吏奴逋欠各穀。又爲三百九十餘石之多。而莫能覺察。不可以新官之晩時反庫。有所寬恕。罪取考律文。則大明律制書有違條有曰。凡奉制書。有所施行而違者。杖一百。續大典倉庫條有曰。典守穀物虧欠者。七十石以上。該官削職。永勿敍用。名例有曰。二罪俱發。以重者論云矣。李正吾從重論削職。永勿敍用放送。李運昌段。國穀典守。何等至重。而捧糴之後。初不反庫。致有監色幻弄之數。至於一千六百五十石之多。而全不覺察。以已捧樣。矇然修報者。極爲可駭。罪取考律文。則續大典倉庫條有曰。還上虛錄守令。徒三年定配。又五年禁錮。大典推斷條有曰。犯死罪。杖一百以上。告身盡行追奪。喪前所犯喪後發覺者。從勘斷時收贖云矣。李運昌告身盡行追奪。又五年禁錮。徒三年定配。以喪前所犯。收贖放送。何如。傳曰。允。有功議者。各減一等。
정조 6년
判義禁金鍾秀疏曰。伏以。臣冒上訟罪之章。反承開釋之批。惶感之餘。冞增愧恧。不自意金吾新除。遽辱此際。臣聞命驚恐。罔知攸措。噫。自臣告退以後。雖閒司漫職。尙不免委命草莽之歎。況此王府之長乎。本府以待變重地。盛暑議讞。亦係時急。有非野外逋蹤。所敢須臾虛帶。玆敢從縣道控籲。伏乞聖明。亟命遞改臣判義禁之任。以幸公私焉。抑臣於三館仍任。有不容不據實陳聞。以俟處分者。國家最重文柄。選授之際。其法至嚴。從古以來。未嘗有罷敍仍任之例。今雖如臣等輩。塵汚已久。顧其職名之重則自如也。曾在先朝。故相臣金陽澤。以文衡敍仍之古無是例。力辭而遞。此近事也。臣雖無似。館閣幾百年故事。何敢自臣身壞破乎。臣之當初一出。只爲跋文。跋文進御之後。不敢爲一日供職計。則今雖以例而得之。去就元無可論。況得之不以其例者乎。倘聖上特寢文衡仍任之命。使館閣故事。賴而不墜。則是匪獨微臣之幸也。答曰。省疏具悉。卿其勿辭行公。
정조 6년
吏曹判書李命植疏曰。伏以。臣受殿下特達之知。彼殿下曠絶之恩。拔之於孤畸疎逖之中。寵之以隆秩。托之以重任。自顧愚鈍。何以得此於聖明之朝也。夫臣子之於君父。其欲忘身盡職。豈係於官之高下。恩之深淺。然以昔諸葛之賢。猶云感激三顧。盡瘁爲期。況如臣者。初無才德之可言。勞勩之可記。公然擸取華膴。坐享榮祿。則其欲圖報。雖糜粉蹈赴。曷足以喩其萬一哉。頂踵毛髮。皆歸造化。絲毫塵刹。無所補益。上之所以施於下者。若是其優渥。而下之所以報乎上者。倥倥然無稱。俯仰慙悚。無地自容。只欲殫心思竭智力。不計夷險。不避燥濕。竭蹶奔奏。以爲一分自效之地。此臣區區所自定也。故自叨冒見任以來。一未敢爲循例前却之計。視若固有。有召輒膺。此豈臣全然沒廉恥而然哉。迺若私心之憂。則實恐孤負隆寄。乖咈物情。負乘之懼。淵氷之戒。夙宵熏灼。重以蒲柳早衰。精力俱脫。每當政命之下。殆若大何之將彼。迤至今朔。挨過大政。則伎倆止此。醜拙畢露。以至西倅之失揀。政望之見漏。亦可見溺職之一段。此不待臣自道。而已莫逃於淵鑑之照臨矣。夫銓官之過都政。便同瓜限。已成例規。伏想聖明。亦應體諒。而臣之衷懇。尤有所至危至若者。略陳於前席聽卑之天。豈或遺照。而三度加由。又出格外。未蒙終始之惠。則臣誠愕然失圖。不知攸措。昨緣懲討事急。不暇他顧。章皇出仕。隨諸臣後。冒昧登筵。而因仍蹲據。義不敢出。見今亂逆。無所懲畏。世變式月斯生。人鬼雜糅。胡漢混淆。辨別取舍。責在銓衡。此時此任。益知非臣昏聵。所可久叨。噫。臣之情。惟殿下曲察之矣。臣之言。惟殿下矜憐之矣。復何敢蔓辭枝語。以瀆崇聽也哉。殿下之於臣。父母也。天地也。伏乞亟賜鞶遞之恩。以卒生成之澤。仍勘臣不職之罪。以勵群工焉。臣又有悚蹙者。日前都政時。臣所陳達出擧條者。只是四館九處講一事。至於諸般竝擬之請。臣未擧似而記注之。只憑前例。混同啓下。未免爽實。臣謂此擧條一張。爻周。宜矣。答曰。省疏具悉。卿其勿辭行公。
정조 6년
修撰朴天行疏曰。伏以。大僚三司卿寄諸臣。昨有沬血請討之擧。而臣適家有拘忌。身旣不潔。不得隨諸臣之後。而有不敢偃處私次。進詣朝房。得伏見傳敎下者。臣心驚膽掉。殆欲無生。噫。亂臣賊子。何代無之。而豈有如有白之窮兇極惡萬剮猶輕者乎。凶疏雖不得見。而只就聖敎中所頒示者言之。其詬天罵日叵測不道之情節。實是亘萬古所無之極惡大逆。此誠覆載之所不容。神人之所共憤。直欲磔肉而寢皮。何幸臺啓準請。設鞫有命。王章可伸。輿憤可洩。伏乞亟命王府。窮誥其端緖。嚴覈其窩窟。待用刑。明正典刑。使亂賊有所懲畏焉。噫。澤徵之罪。可勝誅哉。渠以凶醜之家臣。承望賊禧之旨意。年前一書。已萬萬陰慘。而閃忽之眞贓畢露。舊窟之回戀自在。假托鷹鸇之逐。潛售梟獍之心。丙丁以來劇逆大憝。指之曰喬木之家。繼之曰芟刈斬伐。反有愛惜慘憐之意。噫嘻。痛矣。是亦可以萌諸心而發諸口者耶。德相之四字凶言。至凶至慘。凡今日北面我殿下者。寧忍與此賊。共戴一天。而惟彼湖海凶孽。前唱後喁。甘心扶護者。凶肚逆腸。一串貫來。而肆然稱之以儒獄。謂逆曰儒非逆而何。又況獲戾神明一句語。渠若有一半分秉彝之心。向君父肆發不道之說。至於此極耶。所爲首實之疏。乃敢以字句間隨處瘡疣等說。漫漶說去。此尤見其萬萬凶悖。而若其前茅於有白。以爲疑亂嘗試之計者。到今昭不可掩。而職名依舊。偃息自在。古今天下。寧有是哉。都憲之疏。三司之啓。寔出於斷斷血忱。而兪音不下。輿情益激。伏乞廓揮乾斷。亟賜允可。設鞫嚴覈。究得根柢。待用刑。竝施當律焉。噫。人臣之分。沐浴爲重。而職忝經幄。尙稽聲討。譴削之斥。多見過恕。反顧慙恧。無面可顯。而憂憤所激。有不暇顧。先效必討之義。略陳自引之章。今因館直俱空。召牌儼臨。廉防有截。承膺無路。玆敢隨詣。拜章徑歸。伏乞聖明。亟降威罰。以爲不言者之戒。千萬幸甚。省疏具悉。李有白。業已拿來囚。何待爾言。當快洩神人之憤。以扶倫綱。次陳事。當量處。爾其勿辭察職。
정조 6년
兵曹判書鄭好仁疏曰。伏以。臣百無肖似。受恩如天。拔諸人望之外。置之中權之任。如臣蔑劣。豈有堪承之望。而感激恩數。不自有身。惟以膺命奔走。爲一半分報效之資。未敢終始力辭。前後冒膺。若固有之。自顧初心。愧恧冞切。臣之尺寸長短。臣固自知。旣無一能。最居人下。而猥被我聖上不世之恩。冥升驟躐。致位至此。赴蹈湯火。猶屬例語。雖使之糜身粉骨。亦何敢辭。而惟是觸事昏憒。隨處愚迷何哉。雖荷仁天曲庇。倖免大戾。一政二政。以至于都政。都政有國之重務。雖世之素稱練達才優政事者。猶且逡巡而不敢當。況臣無似。冒沒承膺。其做錯之失。疎率之尤。指不勝僂。駁正之來。惟日是俟。而司直之論。迄無聞焉。三度辭單。諒非例讓。而加由之命。又出格外。噫。匪據之職。在前已濫。當遞之義。到今尤較。而日月之明。或有所遺燭。河海之量。雖有所涵貸。而銓官都政。便同瓜限。臣豈敢憑恃寵靈。仍因䃲礴。不思所以自處之道乎。臣於向來。雖蒙恩遞。未滿四朔。復此冒叨。一味尸素。殆將五朔矣。畢竟狼狽。固已自料。一有僨誤。旣陷罪戾。則惟我聖上。雖欲曲赦。臣安得幸逭。參倚前衡。鞶遞爲期。更欲披瀝血懇。疾聲呼籲於天地父母之前矣。昨日。伏見備忘下者。有非臣子言私退處之時。心骨俱寒。懲討義急。他不暇顧。蒼黃登對。粗效沐浴之義。而亦豈可以夤緣一出。晏然爲蹲據之計哉。且近患暑泄之症。越添於去夜筵退之後。登溷無數。眩氣兼作。落席昏涔。殆無起色。目下症形。萬無時日內自力供職之望。而禁旅祿試。自有定限。亦未免緣臣而愆期。臣於是。尤極悚惶。如添一病。玆暴由中之懇。仰冀體下之天。伏乞聖明。俯賜鑑諒。亟遞臣本兵之任。以安賤分。仍治臣瀆擾之罪。以肅朝綱。不勝萬幸。答曰。省疏具悉。卿其勿辭行公。
정조 6년
校理金履正疏曰。伏以。臣情跡危苦。自分永廢。前後除旨。一未承膺。待罪窮廬。日俟鈇鉞之遄加矣。昨接京報。得伏見聖敎下者。心骨驚掉。髮眦豎裂。痛迫憤惋。冒夜起程。望望入城。不恤廉恥之放倒。章皇出肅。而自顧臣身。慙赧冞增。噫嘻。痛矣。人臣苟具秉彝之天者。自見去五月二十九日所下筵敎之後。孰不感激我聖上之至德盛意。而今者有白。抑獨何心。敢持窮天地亘萬古所無之凶論。甘心唱述於澤徵之後。投進凶疏。間之我君父母之兩宮。誣之我慈殿下之盛德。肆然胸臆於等威截嚴之下。嗚呼。亂臣賊子。從古何限。而豈有如有白之悍獰凶譎萬磔猶輕者乎。情節昭著。國言齊發。三司同聲。仰格天心。遂得具格拿囚。而經宵過午。處分未下。尙使凶喘。以致晷刻之苟延。輿情益激。民彝將晦。時値藏刑。栲訊雖防。取服凶肚。不借刑杖。而猶可爲之。伏乞聖上。亟命王府。卽爲設鞫。窮詰其端緖。嚴覈其窩窟。以待用刑。快正王法焉。噫。澤徵之罪。可勝誅哉。渠以賊禧之狎客。敢懷宿處之係戀。猶以喬木。許之於賊豎。敢以斬伐。書之於凶醜。顧惜之情。愛憐之跡。已莫逃於十目之視。而況且德相之四字凶言。爲今日臣子者。莫不腐心痛骨。而三道之亂領。前唱後和。同心持護。自速殄殲。而猶敢稱之以儒獄者。厥心何居。若其語犯至重。視若茶飯。不少顧忌。是則與有白。改頭換面。一串貫來。其所包藏凶心。昭不可掩。而職名尙在。偃息依舊。古今天下。寧有是理。都憲之疏。三司之啓。亶出於懲亂賊正人紀之忱。而兪音尙靳。神人共憤。伏願聖上。廓揮乾斷。亟令具囚南間。一例究覈。竝與有白。合施當律。是千萬之祝也。省疏具悉。第一件事。當觀爲之。李澤徵事。行貨嗾囑之不足。渠先言事。誑惑群心等情狀。纔已彰著。予命發捕矣。
정조 6년
柳誼啓曰。諸道査啓。過時不爲擧行處。該房察推事。曾有下敎矣。全羅道順天私奴快孫査啓及慶尙道慶山蔡師信査啓。自該府該曹行關。已過七十日之限。而尙不修啓。事體所在。誠極未安。該道道臣。竝推考警責。何如。傳曰。允。
정조 6년
壬寅六月二十五日酉時。上御誠正閣。同副承旨入侍時。同副承旨柳誼。記事官李祖承。兼春秋金健修金鳳顯。以次進伏訖。上命書傳敎曰。卽觀李有源所告。李澤徵自經外邑。多錢致富。而至於今番李有白凶言。澤徵與有白。聚會爛議。使之書呈。且以謂自在澤徵呈疏之前。已有相議云爾。則此澤徵。以疑似之說。先發於前。誑惑民心。有白。以罔測之言。繼發於後。詬罵莫重之地。不料人心也。世道也至此之無奈何也。昨靳臺啓。猶以澤徵疏外面看之。似無大段驚心處故也。到今彰露之情節。殆有甚焉。此而置之。朝野何以知此事狀。詞案昭在。關係倫綱。李澤徵依臺啓。拿來囚。以待處分。書訖。仍命退。承史以次退出。
정조 6년
行都承旨嚴璹藥院直。左承旨李亨元坐。右承旨金宇鎭坐直。左副承旨沈念祖坐。右副承旨李世奭坐直。同副承旨柳誼坐。注書趙興鎭藥院直李祖承仕直。事變假注書馬思仁仕。
정조 6년
以大司諫金魯淳。司諫尹長烈。獻納金翊休。正言黃仁炫。掌令權坪金履厚。持平尹履相李秀夏等牌不進罷職傳旨。傳于李亨元曰。許遞。
정조 6년
臺諫前望單子入之。大司諫申應顯。司諫朴聖泰。獻納李夔。正言崔烜。掌令金載人魚錫齡。持平李顯模柳協基落點。
정조 6년
沈念祖啓曰。新除授大司諫申應顯。方在罷散中。何以爲之。敢稟。傳曰。敍用。牌招察任。
정조 6년
有政。吏批。判書李命植進。參判鄭一祥進。參議趙鼎鎭式暇。右承旨金宇鎭進。以沈樂洙爲副修撰。李太亨爲兵曹佐郞。金星甲爲刑曹佐郞。李敬一爲掌樂正。申翼顯爲禁府都事。
정조 6년
兵批。判書金熤未肅拜。參判徐有寧病。參議鄭存中入直進。參知李時秀病。右副承旨李世奭進。無政事。
정조 6년
吏曹口傳政事。以徐有器韓大裕爲禁府都事。李敬養爲知義禁。禁府都事柳煥星。掌樂主簿趙時淳相換。禁府都事李濟遠。掌苑別提李鼎烈相換。禁府都事沈擇之。監察洪益烈相換。禁府都事洪檊。訓鍊主簿李昌培相換。
정조 6년
同義禁前望單子入之。蔡弘履落點。
정조 6년
刑曹參議前望單子入之。李養鼎落點。
정조 6년
兵曹判書前望單子入之。金熤落點。
정조 6년
傳于金宇鎭曰。新除授兵曹判書牌招。傳授命召。
정조 6년
傳于金宇鎭曰。本兵之長。不可暫曠。江華留守之代。卽刻擬薦事。言于廟堂。
정조 6년
備邊司薦望。以金魯鎭爲江華留守。
정조 6년
備忘記。昨因李有源所告。知李澤徵之參涉爛議於有白疏中凶言。獄體所在。不得已命捕矣。反覆思之。差與有白之所吐引。不無間焉。蓋有源。卽有白之弟也。渠之援告澤徵者。安知非爲渠兄出死中求生之計。要目前姑且分罪之意也。且澤徵之向來一疏。腸肺之在此在彼。姑勿論。比諸有白凶言。決不可比而同之。以恤囚之意言之。當此極熱。老物之許久囚繫。得無徑斃之慮乎。向後按問情跡。如又綻出。到彼誅之殛之。亦未晩矣。曾亦有似此已例。罪人李澤徵。姑令解枷囚事。分付。
정조 6년
左承旨李亨元。左副承旨沈念祖。右副承旨李世奭。同副承旨柳誼啓曰。澤徵有白之前後凶疏。互相唱和。誑惑民心。詬罵天日之窮凶罪惡。實是一串之貫來。豈有差間之可議。而況聚會爛議。勸使書呈。已出於有源之所告。則到今彰露之情節。殆有甚焉。嚴覈之稍延晷刻。尙切輿情之憤鬱。則今此解枷囚之命。實不勝萬萬驚惑之至。臣等職忝出納。決不可奉承。玆敢繳還之意。敢啓。傳曰。知道。筵席已諭。李澤徵之疏則跡也。李有源之招則情也。今欲因跡參情。跡與情不無相混之歎。俄下之敎。實出深長慮。復値按問。如獲眞贓之尤著。何必惜一澤徵也。如是處分。一則益彰有白絶悖罔側罪也。一則稍存區別於澤徵也。卽爲頒布。可也。
정조 6년
備忘記。崔鍾岳移送禁府事。分付該廳。
정조 6년
李亨元。以義禁府言啓曰。今此推鞫時。假都事十員。令該曹依例差出。何如。傳曰。允。
정조 6년
李世奭。以問事郞廳。以鞫廳大臣意啓曰。罪人李有源崔鍾岳。方在捕廳。發遣府都事拿來。何如。傳曰。允。
정조 6년
李世奭。以問事郞廳。以鞫廳大臣意啓曰。前修撰朴天行。副修撰沈樂洙。問卽加差。朴天行時無職名。令該曹口傳付軍職。使之冠帶常仕。何如。傳曰。允。
정조 6년
兵曹口傳政事。以朴天行爲副司果。
정조 6년
傳于金宇鎭曰。各人等直招後。推鞫姑罷。明日爲之。如是之際。必當侵曉。推考房。仍留。待明朝除下直。仍爲設行。
정조 6년
金宇鎭。以左右捕盜廳言啓曰。因鞫廳草記。罪人李有源拿來事。允下矣。罪人李有源。移送義禁府之意。敢啓。傳曰。知道。
정조 6년
李世奭。以左右捕盜廳言啓曰。因傳敎。罪人崔鍾岳。移送義禁府之意。敢啓。傳曰。知道。
정조 6년
領府事金尙喆箚曰。伏以。卽伏聞兩罪人。綢繆情節。次第彰露。迺有本府推鞫之命。釣得有路。輿憤可洩。國事誠幸甚。臣亦尙帶樞銜。以輿疾討賊之義。何可自恤於一身去就。而近日暑熱所祟。風痰作孽。精神昏瞀。如癡如聾。宛轉床席。無望自力。欲起還仆。跡涉占便。此豈臣分之所敢出。而臣心之所敢安哉。玆不得不冒死呼籲。伏乞聖明。重降威譴。以勵臣工。以肅朝綱焉。取進止。答曰。省箚具悉。卿懇愼節。爲卿問念。前此大小公坐。卿皆引年不參。尤無爲引之端。卿須安心勿辭。益加善攝。仍傳曰。此批答。遣史官。傳諭于領府事。